Folketing
2002-02-07

Når jeg ikke kan lade være med at tage ordet her ved tredjebehandlingen af L 29, skyldes det, at jeg ikke kan lade være med nok engang at udtrykke vores store glæde over, at regeringen har ønsket at genbruge et lovforslag fra den tidligere regering. Det er et lovforslag, som betyder, at den aftale, der blev indgået i juni måned sidste år med kommunerne om at nedsætte grundkapitalen, dvs. gøre det billigere for kommunerne at bygge lejeboliger, fastholdes. Reelt betyder det en halvering af byggeomkostningerne for kommunerne. Vi kan med glæde konstatere, at den aftale har vist sig at have en meget positiv effekt på nybyggeriet rundt i vores kommuner. Vi kan glæde os over, at der fra kommunerne er indmeldt ønske om omkring 11.000 nye boliger.